דייוויד וילקי

דייוויד אנדרו וילקי (באנגלית: David Andrew Wilkie; 8 במרץ 1954 – 22 במאי 2024) היה שחיין בריטי. אלוף אולימפי (מונטריאול 1976), אלוף עולם (בלגרד 1973 וקאלי 1975) ושיאן עולם במשחים ל-200 מטר חזה ול-200 מטר מעורב אישי.

 ביוגרפיה 
דייוויד וילקי נולד בקולומבו, ציילון להורים סקוטים שהוצבו במדינה זו. בשנת 1965 הוא חזר עם משפחתו לאדינבורו. הוא התאמן תחת הדרכתו של דייב הולר. בשנת 1973 הוא נסע לארצות הברית ללמוד ביולוגיה ימית באוניברסיטת מיאמי, פלורידה.

במשחקי חבר העמים הבריטי שנערכו באדינבורו בשנת 1970 חבש וילקי כובע שחייה ובכך היה לשחיין הראשון שהשתמש בכובע שחייה בתחרות בינלאומית. בתחרות עצמה זכה וילקי במדליית ארד במשחה ל-200 מטר חזה בתוצאה של 2:32.87 דקות.

באולימפיאדת מינכן (1972) זכה וילקי במדליית כסף במשחה ל-200 מטר חזה בתוצאה של 2:23.67 דקות, אחרי ג'ון הנקן מארצות הברית שקבע שיא עולם חדש של 2:21.55 דקות ולפני נובוטאקה טאגוצ'י מיפן (2:23.88 דקות). נוסף לכך, הוא סיים במקום שמיני במשחה ל-100 מטר חזה תוצאה של 1:06.52 דקות, בשלב חצי הגמר הוא קבע תוצאה של 1:06.25 דקות, מקום 16 במשחה ל-200 מטר מעורב אישי בתוצאה של 2:13.25 דקות ובמקום שביעי במשחה שליחים 4x100 מטר מעורב בתוצאה של 3:58.82 דקות. על פי דבריו בשנים מאוחרות יותר, היה עד למעבר המחבלים שביצעו את הטבח בספורטאים הישראלים, את גדר הכפר האולימפי, באמצע הלילה, אך לא הבין שמדובר בטרוריסטים.

אלוף עולם
באליפות העולם בשחייה שנערכה בבלגרד, יוגוסלביה בשנת 1973 זכה וילקי במדליית זהב ובמדליית ארד. מדליית זהב במשחה ל-200 מטר חזה בשיא עולם חדש של 2:19.28 דקות, לפני הנקן (2:19.95 דקות), וטאגוצ'י (2:23.11 דקות) ומדליית ארד במשחה ל-200 מטר מעורב אישי בתוצאה של 2:08.84 דקות, אחרי שיאן העולם גונאר לארסון משוודיה (2:08.36 דקות) וסטן קרפר מארצות הברית (2:08.43 דקות). בנוסף, הוא סיים במקום רביעי במשחה ל-100 מטר חזה בתוצאה של 1:05.74 דקות, וילקי המנצח קבע שיא עולם חדש של 1:04.02 דקות ובמקום שביעי במשחה ל-4x100 מטר מעורב בתוצאה של 3:59.04 דקות.

במשחקי חבר העמים הבריטי שנערכו בקרייסטצ'רץ', ניו זילנד בינואר 1974 זכה וילקי בשתי מדליות זהב במשחה ל-200 מטר חזה בתוצאה של 2:24.42 דקות ובמשחה ל-200 מטר מעורב אישי בתוצאה של 2:10.11 דקות ובמדליית כסף במשחה ל-100 מטר חזה בתוצאה של 1:07.37 דקות.

אלוף אירופה
באליפות אירופה בשחייה שנערכה בווינה, אוסטריה באוגוסט אותה שנה זכה וילקי בשתי מדליות זהב במשחה ל-200 מטר חזה בתוצאה של 2:20.42 דקות ובמשחה ל-200 מטר מעורב אישי בשיא עולם חדש של 2:06.32 דקות. שיא זה הושווה על ידי סטיב פורניס מארצות הברית לאחר 8 ימים, שנה לאחר מכן אחיו של סטיב ברוס שיפר את שיא העולם (2:06.08 דקות). בנוסף, הוא זכה במדליית כסף במשחה שליחים 4x100 מטר מעורב בתוצאה של 3:54.13 דקות.

באליפות העולם בשחייה שנערכה בקאלי, קולומביה בשנת 1975 זכה וילקי ב-3 מדליות, 2 זהב ו-1 ארד. מדליות זהב במשחה ל-100 מטר חזה בתוצאה של 1:04.26 דקות, לפני טאגוצ'י (1:05.04 דקות) ובן ארצו דייוויד ליי (1:05.32 דקות) ובמשחה ל-200 מטר חזה בשיא תחרות חדש של 2:18.23 דקות, לפני ריק קוללה מארצות הברית (2:21.60 דקות) וניקולאי פאנקין מברית המועצות (2:21.75 דקות). מדליית ארד במשחה שליחים 4x100 מטר מעורב בתוצאה של 3:52.80 דקות, אחרי ארצות הברית 3:49.00 דקות ומערב גרמניה 3:51.85 דקות.

אלוף אולימפי
באולימפיאדת מונטריאול (1976) זכה וילקי בשתי מדליות, זהב וכסף. מדליית זהב במשחה ל-200 מטר חזה בשיא עולם חדש של 2:15.11 דקות, לפני הנקן 2:17.26 דקות וקוללה (2:19.20 דקות). שיא עולם זה החזיק מעמד 6 שנים עד שניבר על ידי ויקטור דייוויס מקנדה (2:14.77 דקות) ובמדליית כסף במשחה ל-100 מטר חזה בתוצאה מהירה משיאו העולמי של וילקי 1:03.43 דקות, אך אחרי וילקי עצמו שקבע שיא עולם חדש של 1:03.11 דקות ולפני ארווידס יוזייטיס מברית המועצות (1:04.23 דקות). בנוסף, הוא סיים במקום רביעי במשחה שליחים 4x100 מטר מעורב בתוצאה של 3:49.56 דקות.

 תארים 
 בסך הכל קבע וילקי 3 שיאי עולם, 2 במשחה ל-200 מטר חזה ואחד במשחה ל-200 מטר מעורב אישי.
 וילקי זכה ב-3 תוארי אליפות ארצות הברית בשנת 1976 ו-3 תוארי NCAA.
 בשנת 1982 זכה וילקי להכלל בהיכל התהילה הבינלאומי של השחייה.

 ראו גם 

 התפתחות שיא העולם במשחה ל-200 מטר חזה
התפתחות שיא העולם במשחה ל-200 מטר מעורב אישי (ויקיפדיה האנגלית)

 קישורים חיצוניים 

הערות שוליים

קטגוריה:בוגרי אוניברסיטת מיאמי
קטגוריה:אלופי עולם בשחייה
קטגוריה:שחייני חזה
קטגוריה:שחייני מעורב אישי
קטגוריה:שחיינים באולימפיאדת מינכן (1972)
קטגוריה:שחיינים באולימפיאדת מונטריאול (1976)
קטגוריה:אלופים אולימפיים בריטים: שחייה
קטגוריה:שיאני עולם בריטים: שחייה
קטגוריה:בריטים שנולדו ב-1954
קטגוריה:בריטים שנפטרו ב-2024